<classify> MKURUGENZI wa Kampuni ya Uwindaji ya Oterlo Businness Coperation OBC inayofanya shughuli zake za uwindaji katika mji wa Loliondo wilayani Ngorongoro mkoani Arusha, Isack Lesian Mollel 59 anashikiliwa na kuhojiwa na Taasisi ya Kuzuia na Kupambana na Rushwa TAKUKURU mkoani Arusha kwa zaidi ya siku nne sasa.Awali Waziri wa Mambo ya Ndani ya Nchi, Kangi Lugola alimtaka Mollel kujisalimisha katika kituo chochote cha Polisi nchini ili aweze kujibu mashitaka ya kuajiri raia wa nje kinyume cha sheria wakati akijua wazi kufanya hivyo ni kinyume na sheria za nchi. Mollel alijisalimisha na kupandishwa kizimbani na kusomewa makosa 10 akituhumiwa kuajiri wafanyakazi raia wa kigeni kinyume cha sheria za kazi.Kushikiliwa kwa Mollel na Takukuru kulithibitishwa na Kaimu Mkuu wa Taasisi hiyo mkoani Arusha, Frida Wikesi katika taarifa yake kwa vyombo vya habari aliyoitoa Februari 25, mwaka huu. Tunathibitisha kwamba ni kweli kuwa Takukuru mkoani Arusha inamshikilia Mkurugenzi Mtendaji wa Kampuni ya Ortterlo Business Corporation Limited OBC, Isack Lesion Mollel kufuatia uchunguzi unaoendelea dhidi yake katika ofisi za Takukuru mkoani Arusha, ilisema sehemu ya taarifa hiyo kwa vyombo vya habari.Uchunguzi uliofanywa na gazeti hili hadi jana ilibaini kuwa Mollel alikuwa akihojiwa na taasisi hiyo na ilikuwa haijajulikana ni lini mahojiano hayo yatamalizika. Wiki mbili zilizopita Mkurugenzi huyo wa OBC alisomewa mashitaka katika kesi ya jinai namba 1 ya mwaka 2019 mbele ya Hakimu Mfawidhi, Niku Mwakatobe wa Mahakama ya Hakimu Mkazi Arusha.Mwendesha Mashtaka wa Idara ya Kazi mkoani Arusha, Emmanuel Mweta ilidaiwa kuwa Novemba 2018 hadi Januari 2019 akiwa Mkurugenzi wa kampuni hiyo ya uwindaji aliajiri raia 10 wa kigeni wenye asili ya Kiasia kinyume na sheria za ajira kwa wageni. Raia hao 10 ambao hata hivyo tayari walishafikishwa mahakamani hapo na kusomewa mashitaka ni Darwesh Jummaa, Riaz Aziz Khan, Mohammad Tayyab, Ally Bakhash Abdulrahman Mohammed, Martin Crasta, Imtiaz Feyaz, Arshad Muhammad, Hamza Sharif na Zulfiqar Ali ambao walikana mashitaka nakesi yao itatajwa tena Februari 22, mwaka huu.Mshitakiwa huyo aliyekuwa akitetewa na mawakili watatu Daud Haraka akisaidiana na Goodluck Peter na Method Kimomogoro alikana mashitaka yote 10 na kesi hiyo kuahirishwa kwa ajili ya kutajwa tena Februari 22, mwaka huu, lakini siku hiyo mtuhumiwa hakuwepo mahakamani akidaiwa kuwa alikuwa mgonjwa. Mshitakiwa huyo yupo nje kwa dhamana baada ya kufanikiwa kutimiza masharti ya dhamana, ikiwa ni pamoja na kuwa na wadhamini wawili wenye barua za utambulisho na kusaini dhamani ya Sh milioni 40 kila mmoja.Awali mwendesha mashtaka aliiomba mahakama hiyo kupitia upya dhamana ya mshitakiwa kwani hapo awali alionesha usumbufu wakati akitafutwa, jambo ambalo lilionesha jinsi si mwaminifu. Hata hivyo mawakili wa mshitakiwa walipinga hoja hiyo kwa madai kwamba mshitakiwa hakuwa na hati ya mwito mahakamani na aliyekuwa akimtafuta ni Polisi na si Mahakama wala Idara ya Kazi.Siku mbili kabla ya kupatikana kwa mtuhumiwa huyo Waziri Lugola akiwa mkoani hapa, alimwagiza Kaimu Kamanda wa Jeshi la Polisi mkoani hapa, Longinus Tibushumbwamu kuhakikisha anamsaka popote alipo baada ya kutopatikana kwa muda mrefu ili amfikishe kwenye vyombo vya sheria na kujibu makosa yanayomkabili. Hata hivyo, mshitakiwa huyo kabla ya kutiwa mbaroni juzi aliamua kutoka mafichoni na kujisalimisha kwa jeshi hilo na hatimaye kupandishwa kizimbani.  <topic>: kitaifa 